***Vest for Missouri*** (originaltittel: ***Across the Wide Missouri***) er en amerikansk westernfilm fra 1951, regissert av William A. Wellman og produsert av Metro-Goldwyn-Mayer. I hovedrollene spiller Clark Gable, Ricardo Montalbán, John Hodiak og Adolphe Menjou. Filmen handler om det konfliktfylte forholdet mellom pelsjegerne og indianerne i Rocky Mountains på 1830-tallet. Manus er skrevet av Talbot Jennings og Frank Cavett, basert på romanen *Across the Wide Missouri*, skrevet av Bernard DeVoto, fra 1947.

Handling
--------

Clark Gable og María Elena Marqués i *Vest for Missouri*.
Pelsjegeren Flint Mitchell livnærer seg ved å jakte bevere i Rocky Mountains i 1830-årene. Ett av områdene som er spesielt rikt på bever tilhører Blackfoot-stammen, og de er ikke vennligsinnet overfor inntrengere. Flint aner en løsning på problemet da han får vite at Kamiah, barnebarnet til Blackfoot-høvdingen Bear Ghost, skal fraktes tilbake til stammen etter å ha blitt kidnappet av Nez Perce-stammen. Han tilbyr seg å gifte seg med henne, og deretter la henne møte stammen sin igjen. Selv om ekteskapet opprinnelig ikke er basert på kjærlighet, oppstår det raskt varme følelser mellom dem.

Vel fremme i Blackfoot-terriotoriet blir de ved flere anledninger angrepet. Ett medlem av jaktlaget blir drept, Flint blir forsøkt drept og hestene blir stjålet. Angrepene er ledet av Ironshirt, som er spesielt negativ til de hvite inntrengerne. Han blir imidlertid tvunget til å akseptere deres tilstedeværelse etter at høvdingen får hilse på Kamiah, og finner ut at hun er gift med Flint. Idyllen får en brå slutt da Bear Ghost blir drept mens han er på besøk hos jaktlaget. Den ansvarlige for drapet er broren til mannen som hadde blitt drept i ett av indianerangrepene. Ironshirt tar over som ny høvding, og alle vet at han kommer til å forsøke å hevne den drepte høvdingen.

Flere måneder senere har Flint og Kamiah fått sønnen Chip sammen, og er lykkeligere enn noen gang. En dag mens jaktlaget stopper for å slukke tørsten blir de angrepet av Ironshirt og hans menn. Kamiah blir drept, og hesten som Chip er spent fast på får panikk og rømmer avsted. Både Flint og Ironshirt tar opp jakten. Da hesten endelig stopper oppstår det en skuddvekslig mellom de to mennene der Ironshirt blir drept. Noen år senere bestemmer Flint seg for å oppdra sønnen hos Blackfoot-stemmen, selv om han etterhvert ønsker at sønnen skal studere for å få seg en skikkelig utdannelse. Hver gang han tar dette opp overtaler imidlertid Chip ham til å få være bare ett år lenger ute i villmarken.

Rolleinnehavere
---------------

* Clark Gable som Flint Mitchell
* Ricardo Montalbán som Ironshirt
* John Hodiak som Brecan
* Adolphe Menjou som Pierre
* J. Carrol Naish som Looking Glass
* Jack Holt som Bear Ghost
* Alan Napier som kaptein Humberstone Lyon
* George Chandler som Gowie
* Richard Anderson som Dick
* María Elena Marqués som Kamiah

Bakgrunn og produksjon
----------------------

Talbot Jennings og Frank Cavett skrev manuset basert på romanen *Across the Wide Missouri* fra 1947, skrevet av Bernard DeVoto.
Spencer Tracy var opprinnelig tiltenkt hovedrollen, før den til slutt gikk til Clark Gable.

Nesten hele filmen ble innspilt under ustabile værforhold i Rocky Mountains. De fleste scenene ble innspilt i Durango i Colorado.

Mottakelse
----------

*Variety* roste filmens vakre naturbilder, men mente selve regien og historien var ujevn, kjedelig og svak. Bosley Crowther i *The New York Times* lot seg heller ikke overbevise og mente filmen var «en skuffelse». Han beskrev den som en «haltende westernfilm», og mente at hverken produksjonsselskapet eller regissøren hadde fått ut potensialet som tidsperioden har på filmlerretet.

Referanser
----------

1. ↑  «Screenplay info for *Across the Wide Missouri* (1951)». Turner Classic Movies.
2. 1 2  «Notes for *Across the Wide Missouri* (1951)». Turner Classic Movies.
3. ↑  «Review: ‘Across the Wide Missouri’». *Variety*. 31. desember 1950.
4. ↑  Crowther, Bosley (7. november 1951). «THE SCREEN: FOUR NEWCOMERS ON LOCAL SCENE; 'Detective Story,' Film Based on Sidney Kingsley Drama, Arrives at Mayfair Clark Gable in Western at Loew's State Comedy About Marriage Comes to Roxy At the Roxy At Loew's State At the Midtown». *The New York Times*.

Eksterne lenker
---------------

* (en) *Vest for Missouri* på Internet Movie Database Rediger på Wikidata

* (no) *Vest for Missouri* hos Filmfront Rediger på Wikidata

* (sv) *Vest for Missouri* i Svensk Filmdatabas Rediger på Wikidata

* (en) *Vest for Missouri* på AllMovie Rediger på Wikidata

* (fr) *Vest for Missouri* på Allociné Rediger på Wikidata

* (nl) *Vest for Missouri* på MovieMeter Rediger på Wikidata

* (en) *Vest for Missouri* på Turner Classic Movies Rediger på Wikidata

* (en) *Vest for Missouri* på American Film Institute Rediger på Wikidata

* (en) *Vest for Missouri* på Rotten Tomatoes Rediger på Wikidata
* (no) *Artikkelen har ingen egenskaper for filmdatabaser i Wikidata*

Portal: Film